**5/2015.**

*Üllés Nagyközségi Képviselőtestület*

*2015. március 31-i rendkívüli, nyílt ülésének*

**JEGYZŐKÖNYVE**

Napirend:

Aktuális kérdések

Üllés Nagyközségi Képviselőtestület

2015. március 31-i rendkívüli, nyílt ülésén meghozott

**H A T Á R O Z A T O K**

**48/2015. (III.31.)önkormányzati határozat**  3.o.

**Tárgy:** A Képviselőtestület 2015. március 31-i rendkívüli, nyílt ülésének napirendi pontjai

**49/2015.(III. 31.)önkormányzati határozat**  5.o.

**Tárgy:** A TVI társulás által korábban használt Mórahalom, Kölcsey utca 2. szám alatt található központi épület értékesítésének ügye

**Jegyzőkönyv**

Készült: az Üllés Nagyközségi Képviselőtestület 2015. március 31-i rendkívüli, nyílt ülésén.

Helye: Polgármesteri Hivatal – I. Tárgyaló

A Képviselőtestület tagjai közül az ülés kezdetekor jelen vannak: Nagy Attila Gyula polgármester, Barna Dániel, Dudás János, Juhász Attila, Mihálffy László Imre, Németh László képviselők

Tanácskozási joggal jelen van:

Dr. Sugár Anita jegyző

Jegyzőkönyvvezető: Vassné Balogh Márta igazgatási előadó

Nagy Attila Gyula polgármester: köszönti az ülés résztvevőit.

A Jelenléti ív alapján megállapítja, hogy a Képviselőtestület 6 fő tagja jelen van, így az ülést határozatképesnek nyilvánítja és megnyitja.

Nagy Attila Gyula polgármester: javasolja, az Aktuális napirendek között megküldött Dél-alföldi Térségi Hulladékgazdálkodási Társulás pályázatához kapcsolódó ÁFA fizetési kötelezettség finanszírozásához szükséges kezességvállalásról szóló előterjesztést vegyék le a megtárgyalandó témák közül. A témával kapcsolatban felmerült egy-két aggályos pont, ami nem került még tisztázásra.

Javasolja a napirendek meghívó szerinti megtárgyalását.

A Képviselőtestület 6 igen szavazattal a javaslattal egyetért, és az alábbi határozatot hozza:

**48/2015.(III. 31.)önkormányzati határozat**

**Tárgy:** A Képviselőtestület 2015. március 31-i rendkívüli, nyílt ülésének napirendi pontjai

**H A T Á R O Z A T**

Üllés Nagyközségi Képviselőtestület a Képviselőtestület 2015. március 31-i rendkívüli, nyílt ülésének napirendjét az alábbiak szerint határozza meg:

*Aktuális kérdések*

Erről jegyzőkönyvi kivonaton értesítést kap:

1. Nagy Attila Gyula polgármester
2. Irattár

*(Dr. Faragó-Mészáros Judit képviselő megérkezik az ülésterembe)*

**Napirend**

**Aktuális kérdések**

Előadó: Nagy Attila Gyula polgármester

Nagy Attila Gyula polgármester: a TVI épület értékesítésével kapcsolatos előterjesztés és az ingatlanforgalmi értékesítést a képviselőknek megküldték. 2012-ben változott a víziközmű törvény, ekkor kezdődött el a TVI intézmény átszervezése. A szóban forgó épület az intézmény székhelyéül szolgáló ingatlan, melyre a Mórahalmi önkormányzat 19.200.000 Ft + ÁFA összegű vételi ajánlatot tett. Az épület nem túl jó, biztosan költeni kell rá.

Dr. Faragó-Mészáros Judit képviselő: szerinte Mórahalom hülyének nézi a településeket. A vételi ajánlat m2-re leosztva, nevetségesen alacsony, kb. 300 Ft/m2 összegű. Azt is abszurdnak tartja, hogy a vevő saját maga csináltat értékbecslést. Az épületet ismeri, rossznak nem mondható, az elhelyezkedése sem, nem ennyit ér.

Nagy Attila Gyula polgármester: ő is sokszor ellene ment Nógrádi Zoltánnak, de ez legtöbbször a forráselosztások esetében fordult elő. Azzal egyetért, hogy egy másik ingatlanszakértő, más véleményt adna. Az is igaz azonban, hogy nem az épülettől, hanem a Társulástól szeretnének már megszabadulni.

Vegyék figyelembe, hogy eddig Mórahalom adott helyet a társulásnak.

Dr. Faragó-Mészáros Judit képviselő: ő az ellentétes véleményének hangot szeretne adni, és kéri, ennek legyen nyoma.

Nagy Attila Gyula polgármester: érti, ő miről beszél a képviselőnő, de a célt, a társulás megszüntetését előtérbe kell helyezni.

Dudás János képviselő: egyetért Dr. Faragó-Mészáros Judittal. Kérdése, mi történne, ha nemmel szavazna a testület, és új értékbecslőt kérnének fel – azt ki fizetné? Lehet, hogy annak az értékelését meg Mórahalom nem fogadná el. Úgy érzi ezek a „körök” csak időhúzást szolgálnának. Üllés részarányát tekintve nem érne annyit.

Nagy Attila Gyula polgármester: a megszüntetés így is hosszú menet lesz. A polgármester kollégákkal is megvitatta a kérdést. Abban is van igazság, amit hosszú évekig Mórahalom tett vízmű működtetésében.

Dudás János képviselő: javasolja a kb. 2,4 millió Ft-os vízmű pénzből vegyék meg a Babarczi féle ház mögött területet. A sportcentrum létesítéséhez jó alapot adhatna a terület.

Dr. Faragó-Mészáros Judit képviselő: ha elfogadják az árat, a szerződés mikor készül el? Mikor kapják meg a pénzt. Ő tart attól, hogy húzni fogják a kifizetéssel az időt.

Nagy Attila Gyula polgármester: a vízműnél még van kb. 3,5 millió Ft összegű pénzmaradvány, azt ezzel a 2,4 millió Ft-tal együtt ki lehetne hozni.

Tárgyalásban áll a sportcsarnok ügyében is, ehhez is szükség lenne az említett területre.

A pénznek lenne egy jó pár helye, pl. a vállalkozói zóna kialakításához. A Rendezési Terv elkészítése nagy program, nagy pénzigénnyel.

Barna Dániel képviselő: mi van akkor, ha 6 önkormányzat támogatja az épület értékesítését, 1 pedig nem?

Nagy Attila Gyula polgármester: akkor az eladás-vétel nem jön létre, a tulajdonosok nem adtak felhatalmazást az értékesítésre.

Javasolja, döntenek a Kölcsey u. 2. szám alatti ingatlan – 19.200.000 Ft+ÁFA áron történő - értékesítéséről.

A Képviselőtestület 4 igen szavazattal - 1 nem és 2 tartózkodás mellett - a javaslattal egyetért, és az alábbi határozatot hozza:

**49/2015.(III. 31.)önkormányzati határozat**

**Tárgy:** A TVI társulás által korábban használt Mórahalom, Kölcsey utca 2. szám alatt található központi épület értékesítésének ügye

**H A T Á R O Z A T**

1) Üllés Nagyközség Képviselőtestület a tárgybeli előterjesztést megtárgyalta, és hozzájárul a korábban a TVI társulás által használt Mórahalom**,** Kölcsey u. 2. szám alatt található központi épületnek 19 200 000,-Ft+ÁFA vételár ellenében Mórahalom Városi Önkormányzat részére történő értékesítéséhez.

2) Üllés Nagyközségi Képviselőtestület felhatalmazza Nagy Attila Gyula polgármestert az Adásvételi Szerződés – önkormányzat nevében történő – aláírásra.

**Határidő:** azonnal

**Felelős:** Nagy Attila Gyula polgármester

Erről jegyzőkönyvi kivonaton értesítést kap:

1. Nagy Attila Gyula polgármester

2. Mórahalmi Polgármesteri Hivatal

3) Irattár

Nagy Attila Gyula polgármester: a hulladékgazdálkodási pályázattal kapcsolatos témát levették, mivel olyan kötelezettséget kellene vállalni, ami még nem tisztázott.

Egyébként 2 KEOP-os pályázat is benyújtásra került. Az a pályázat, amelyikhez Üllés is csatlakozott, nem nyert, viszont a másik igen. Ebben Üllés, mint támogató partner szerepelt és hulladékgyűjtő edényeket kap.

Tervezi tanyagondnoki autó cseréjét, az ezt biztosító pályázati felhívás várható, de még nem írták ki. A pályázat várhatóan 100 %-os támogatottságú lesz, viszont az ÁFA-t nekik kell állniuk.

A pályázat személygépjármű esetén nettó 3,5 milliós, terepjáró esetén nettó 5 milliós, 22 fős mikrobusz esetén 8 millió Ft-os támogatást nyújt.

Mire pályázzanak? Személygépjárműre, terepjáróra, vagy buszra? A busz esetén azt tudni kell, kb. 7 millió Ft-tal ki kell egészíteniük.

Dr. Faragó-Mészáros Judit képviselő: a kérdés, hogy mi a cél a beszerzéssel?

Dr. Sugár Anita jegyző: a Mercedes Vitot szeretnék kivonni a III. tanyagondnoki körzetből.

Kérdés az is, hogy mennyire indokolt egy 22 fős busz beszerzése, a magas fenntartási költség. A Vito a tanyagondnoki körzetben felesleges.

Nagy Attila Gyula polgármester: az ő véleménye is az, hogy a Vitot ki kellene venni a szolgáltatásból, a terepjáró biztosan hasznosabb lenne. Át kell gondolni a buszbeszerzést is, mivel lehet, hogy később már erre lehetőség nem lesz.

Dudás János képviselő: tételezzék fel, hogy a 22 fős busz beszerzését valósítják meg, hogy vonják be a szolgáltatásba. A környéken már üzemel busz, pl. Bordányban. A kérdés mennyire költséges az üzemeltetése. Megbízható sofőr kellene, akár eseti megbízással. Ki tartaná fent? A Képviselőtestületet terhelné az üzemanyag költség és az egyéb járulékos költségek is. Mérjék

fel lenne-e rá igény? Ha igen, szolid áron adják bérbe. Ha nullára fut ki az üzemeltetési költség, akkor az már jó.

A jelenleg használt Yetik és a Suzuki is jó.

Mihálffy László Imre képviselő: Bordányban nagy igény van a busz iránt.

Nagy Attila Gyula polgármester: Bordányban egy éves kilométer keret van meghatározva a civil szervezeteknek. A polgármester szerint nem térül meg a fenntartás, a kérdés inkább az, mennyire veszteséges.

A civil szervezetek csökkentett pénzügyi támogatást kapnak, a természetbeni buszhasználat mellé.

Nagy Attila Gyula polgármester: két dolgot készít elő a pályázati anyag elkészítése előtt: a buszbeszerzést és a terepjáró beszerzést.

Mihálffy László Imre képviselő: terepjáróként Yeti jöhet szóba?

Nagy Attila Gyula polgármester: igen, illetve még a Ww Tiguan, amire pályázni lehet.

A Yeti beszerzések esetében az autószalon előfinanszírozta a vételárat a pályázat leutalásáig.

Nagy Attila Gyula polgármester: elkezdődött az integrált fejlesztési időszak. Ismerteti, mi az, amire Üllés számíthat.

A TOP 1.4, a foglalkoztatás segítése, az életminőség javítása, családbarát munkába állást segítő intézmények fejlesztésével program nem vonatkozik Üllésre, ez pl. bölcsődeépítést, fejlesztést segít.

A 2.1 pont célja a gazdaságélénkítés és népességmegtartó településfejlesztés. Ebben a programban Üllés 128 millió Ft-os támogatásra számíthat, csapadékvíz elvezető csatornák felújítására, bővítésére. A főúton pl. csatornafedést tervez, mellyel parkolóhelyek kialakítására kerülhet sor.

A 3.1 pont célja a fenntartható települési közlekedésfejlesztés. Itt közvetlenül az Üllés-Kiskunhalas kerékpárút megvalósítását jelölték meg. E célnak, mint utóbb kiderült, reális esélye igen csekély. Olyan településeket támogatnak, ahol még belterületi kerékpárút nincs.

A 3.2 pont célja az önkormányzatok energiahatékonyságának és a megújuló energia-felhasználás arányának növelése, melyre 100 millió Ft lett tervezve.

A 4.1 pont célja az egészségügyi alapellátás infrastrukturális fejlesztése. E célra már korábban is pályáztak, de a forrásokat máshova csoportosították át. E cél lenne Üllés vezérprojektje, melynek keretében egy korszerű központot valósítanának meg, szakrendelésekkel bővítve. Az épületben kapna helyet a védőnők, orvosok mellett a labor is. A korábbi tésztaüzem területe is az egészségház része lenne.

A 4.2 pont célja a szociális alapszolgáltatások infrastruktúrájának bővítése, fejlesztése. A jelenlegi intézmény korszerű, annak fejlesztésére pénzt nem kért. 5 millió Ft betervezését kérte tanyagondnoki autó cseréjére.

A 4.3 pont célja a leromlott városi területek rehabilitációja. Ezt a pénzt Mórahalom viszi.

Az 5.3 pont célja a helyi közösségi programok megvalósítása. E célra 18 millió Ft-ot kértek, ami a 7 év távlatát nézve – a Falunapra, az Adventre, az Egészségvédelmi Hétre - nem mondható soknak.

Mintegy 300 millió Ft-os támogatásra számíthat Üllés a 7 éves időszakban.

Az önkormányzatok számára a lehetőségek szűküléséről beszélhetnek, a vállalkozói szféra viszont nagyobb szerephez, lehetőséghez jut. Utóbbi esetben az önkormányzatnak integrátori szerepet kell felvállalni, azt, hogy a vállalkozókat pályázatokhoz segítsék.

Dudás János képviselő: igen, ő is azt látja, hogy az önkormányzatok szerepe egyre csökken.

Nem érdemes olyan beruházásokat megvalósítani, amelyeket működtetni kell, és viszik a pénzt.

A Gazdasági Program nem szentírás, időközben lehetnek változások a célokban, lehetőségekben.

Nagy Attila Gyula polgármester: az önkormányzat nem vállalhat fel olyan feladatokat, amelyek finanszírozása a kötelező feladatellátást veszélyeztetné. Az eddigi önként vállalt feladatokkal is csínján kell bánni. A pénzügyi kockázatot kerülni kell.

Miután további hozzászólás nem érkezett, az ülést berekeszti.

k.m.f.

Nagy Attila Gyula Dr. Sugár Anita

polgármester jegyző